નોટબંધીનો નિર્ણય બેન્ક કર્મચારીઓ માટે પણ એટલો જ ચોંકાવનારો હતો, જેટલો સામાન્ય જનતા માટે. અમે આ પ્રકારની પરિસ્થિતિ અને આ નિર્ણયથી આવનારી સમસ્યાઓ માટે બિલકુલ તૈયાર નહોતા. વરિષ્ઠ અધિકારીઓ તરફથી અમને એક જ મુખ્ય નિર્દેશ આપવામાં આવ્યો હતો અને તે એ કે ગ્રાહક ભલે ગમે તેટલા ગુસ્સામાં હોય, પરંતુ તમારે શાંતિ રાખવાની છે. મને યાદ છે નોટબંધી પછીનો મારો પહેલો દિવસ, બેન્કની બહાર એક કિલોમીટર લાંબી લાઇન લાગેલી હતી. એ દિવસે મને એવો આભાસ થતો હતો જાણે હું કોઇ લડાઇના મેદાનમાં ઊભી છું.